**Tájékoztató a veszélyhelyzeti szabályozással összefüggésben a vízkészlet-járulék fizetésének átmeneti szabályairól**

A 2021. december 28-án Magyar Közlöny 2021. évi 244. számában megjelent *a vízkészletjárulék fizetésének átmeneti szabályairól* szóló 822/2021. (XII.28.) Korm. rendelet, melynek 1. §-a az alábbiakat rögzíti:

*„(1) A vízhasználó a vízkészletjárulékot a vízgazdálkodásról szóló 1995. évi LVII. törvény 15/B. § (3) bekezdésétől eltérően a 2021. január 1-től 2021. december 31-ig terjedő időszakra vonatkozóan az általa ténylegesen felhasznált vízmennyiség után fizeti meg, ha az általa igénybe vett vízmennyiség a vízjogi engedélyben megjelölt vízmennyiség 80%-át nem éri el.*

*(2) A vízhasználó az (1) bekezdés szerinti kedvezményt a 2021. évre vonatkozó éves bevallás során, külön nyilatkozattal érvényesítheti – a vízgazdálkodásról szóló 1995. évi LVII. törvény 15/D.§ (2) és (4) bekezdésétől, valamint 15/E.§ (1a)-(1c) bekezdésétől eltérően – 2022. május 31-ig.”*

A szabályozás a kihirdetést követő 8. napon, azaz 2022. január 5. napján lépett hatályba.

A fenti szabályozás értelmében a veszélyhelyzettel összefüggő vízkészletjárulék-kedvezményt 2022. május 31. napjáig érvényesíthetik a vízhasználók, amely alapján a 2022. január 15-ig esedékes 2021. évi bevallást követően is van mód a kedvezmény érvényesítésére.

A nyilatkozat megtételének egyszerűsítése érdekében a kedvezmény érvényesítéséhez szükséges formanyomtatvány a katasztrófavédelem honlapján és a <https://vkj.gov.hu> oldalon érhető el.